Samkvæmt lögum um heilbrigðisþjónustu og lögum um réttindi sjúklinga hefur landlæknir verulegu hlutverki að gegna viðvíkjandi leiðbeiningum og eftirliti á sviði heilbrigðismála . Þessu hlutverki gegnir embættið með ýmsum hætti , svo sem söfnun tölfræðilegra gagna , samanburði við nágrannalönd og eftirliti með daglegum störfum heilbrigðisstétta . Liður í þessu starfi er útgáfa klínískra leiðbeininga og nú er að færast töluvert líf í það starf . Sigurður Helgason læknir hefur verið ráðinn til að stjórna verkinu og hefur hann virkjað fjölda lækna til þátttöku í gerð klínískra leiðbeininga . Þetta starf er skammt á veg komið en Læknablaðið mun fylgjast með því og greina frá hvernig það gengur þegar tímabært þykir . En þeim sem vilja fylgjast með starfinu er bent á að snúa sér til landlæknisembættisins . Það má gera með því að fara inn á heimasíðu embættisins en slóðin þangað er : Einnig er hægt að senda tölvupóst á netfangið postur@landlaeknir.is